MT Il-Ġurnal Uffiċjali tal-Unjoni Ewropea C 139/6

Opinjoni tal-Kontrollur Ewropew għall-Protezzjoni tad-Data dwar il-proposta tal-Kummissjoni għal Regolament tal-Parlament Ewropew u tal-Kunsill li jemenda r-Regolament (KE) Nru 1060/2009 dwar aġenziji li jiggradaw il-kreditu

2012/C 139/02

IL-KONTROLLUR EWROPEW GĦALL-PROTEZZJONI TAD-DATA,

Wara li kkunsidra t-Trattat dwar il-Funzjonament tal-Unjoni Ewropea, u b’mod partikolari l-Artikolu 16 tiegħu,

Wara li kkunsidra l-Karta tad-Drittijiet Fundamentali tal-Unjoni Ewropea, u b’mod partikolari l-Artikoli 7 u 8 tagħha,

Wara li kkunsidra d-Direttiva 95/46/KE tal-Parlament Ewropew u tal-Kunsill tal-24 ta’ Ottubru 1995 dwar il-protezzjoni ta’ individwi fir-rigward tal-ipproċessar ta’ data personali u dwar il-moviment liberu ta’ dik id-data (1),

Wara li kkunsidra r-Regolament (KE) Nru 45/2001 tal-Parlament Ewropew u tal-Kunsill tat-18 ta’ Diċembru 2000 dwar il-protezzjoni ta' individwu fir-rigward tal-ipproċessar ta’ data personali mill-istituzzjonijiet u l-korpi tal-Komunità u dwar il-moviment liberu ta’ dak id-data (2), u b’mod partikolari l-Artikolu 28(2) tiegħu,

ADOTTA L-OPINJONI LI ĠEJJA:

1. INTRODUZZJONI

1.1. Konsultazzjoni tal-KEPD

1. Din l-opinjoni hija parti minn pakkett ta’ 4 opinjonijiet tal-KEPD relatati mas-settur finanzjarju, kollha kemm huma adottati fl-istess jum.

2. Fil-15 ta’ Novembru 2011, il-Kummissjoni adottat proposta li tikkonċerna emendi għar-Regolament (KE) Nru 1060/2009 dwar aġenziji li jiggradaw il-kreditu (minn hawn ’il quddiem imsejjaħ ir-Regolament CRA) (3). Din il-proposta ntbagħtet lill-KEPD għal konsultazzjoni fit-18 ta’ Novembru 2011.

3. Il-KEPD jilqa’ l-fatt li huwa kkonsultat mill-Kummissjoni u jirrakkomanda li tiġi inkluża referenza għal din l-Opinjoni fil-preambolu tal-istrument adottat.

4. Madanakollu, il-KEPD jiddispjaċih li ma ġiex ikkonsultat b’mod formali mill-Kummissjoni la matul it-tħejjija tar-Regolament CRA oriġinali li daħal fis-seħħ fis-7 ta’ Diċembru 2010, u lanqas rigward l-emendi reċenti għar-regolament imsemmi (4).

5. Għaldaqtant, f’din l-Opinjoni, il-KEPD huwa tal-fehma li jkun aktar xieraq u utli li jiġu indirizzati kwistjonijiet rigward ir-Regolament CRA li hemm diġà fis-seħħ. L-ewwel nett, jisħaq fuq l-implikazzjonijiet potenzjali fuq il-protezzjoni tad-data tar-Regolament CRA nnifsu. It-tieni nett, l-analiżi ppreżentata f’din l-Opinjoni hija direttament rilevanti għall-applikazzjoni tal-leġiżlazzjoni eżistenti u għal proposti pendenti u possibbli oħrajn fil-ġejjieni li jkun fihom dispożizzjonijiet simili, bħalma ġie diskuss fl-Opinjonijiet tal-KEPD dwar il-pakkett leġiżlattiv dwar ir-reviżjoni tal-leġiżlazzjoni bankarja, is-swieq fl-istrumenti finanzjarji (MIFID/MIFIR) u l-abbuż tas-suq.

1.2. Objettivi u kamp ta’ applikazzjoni tal-proposta u r-Regolament attwali

6. Il-Kummissjoni tqis li l-aġenziji ta’ klassifikazzjoni tal-kreditu (CRAs — Credit Rating Agencies) huma parteċipanti importanti fis-suq finanzjarju, li jridu jkunu soġġetti għal qafas legali xieraq. L-ewwel Regolament CRA daħal fis-seħħ fis-7 ta’ Diċembru 2010. Jeħtieġ li s-CRAs jikkonformaw mar-regoli rigorużi tal-kondotta sabiex jiġu mitigati l-kunflitti ta’ interess possibbli, tiġi żgurata trasparenza ta’ kwalità għolja u suffiċjenti tal-klassifikazzjoni u l-proċess ta’ klassifikazzjoni. Is-CRAs eżistenti kellhom japplikaw għal reġistrazzjoni u jikkonformaw mar-rekwiżiti tar-regolament sas-7 ta’ Settembru 2010.

7. L-emendi għar-Regolament CRA (Regolment (UE) Nru 513/2011) daħlu fis-seħħ fl-1 ta’ Ġunju 2011, fejn l-AETS ingħatat setgħat superviżorji esklussivi fuq is-CRAs irreġistrati fl-UE sabiex jiġu ċċentralizzati u ssimplifikati r-reġistrazzjoni u s-superviżjoni tagħhom fil-livell Ewropew.

8. Il-leġiżlazzjoni proposta bħalissa tikkostitwixxi emendi għar-Regolament CRA iżda ma tiħdilhiex postha. L-objettiv politiku ewlieni tar-reviżjoni proposta huwa li tindirizza numru ta’ kwistjonijiet relatati mas-CRAs u l-użu tal-klassifikazzjoni li ma ġewx indirizzati biżżejjed fir-Regolament CRA eżistenti.

1.3. Għan tal-Opinjoni tal-KEPD

9. Filwaqt li ħafna mid-dispożizzjonijiet tar-Regolament CRA huma relatati mat-twettiq tal-attivitajiet tas-CRAs u s-superviżjoni tal-attivitajiet tagħhom, f’ċerti każi, l-implimentazzjoni u l-applikazzjoni tal-qafas legali jistgħu jaffettwaw id-drittijiet tal-individwi relatati mal-ipproċessar tad-data personali tagħhom.

10. Ir-Regolament CRA jippermetti għall-iskambju ta’ informazzjoni bejn l-AETS, l-awtoritajiet kompetenti, l-awtoritajiet kompetenti settorjali u, possibilment, pajjiżi terzi (5). Din l-informazzjoni tista’ tkun relatata sewwasew ma’ individwi, bħal persuni involuti fl-attivitajiet ta’ klassifikazzjoni tal-kreditu u persuni relatati jew marbutin mill-qrib u b’mod sostanzjali b’xi mod ieħor mas-CRAs jew mal-attivitajiet ta’ klassifikazzjoni tal-kreditu. Dawn id-dispożizzjonijiet jista’ jkollhom implikazzjonijiet fuq il-protezzjoni tad-data għall-individwi kkonċernati.

11. Fid-dawl ta’ dak li ntqal sa issa, din l-Opinjoni se tiffoka fuq l-aspetti li ġejjin tar-Regolament CRA relatati mal-privatezza u l-protezzjoni tad-data: (1) l-applikabbiltà tal-leġiżlazzjoni dwar il-protezzjoni tad-data; (2) it-trasferimenti ta’ data lil pajjiżi terzi; (3) l-aċċess għar-rekords tat-telefon u tat-traffiku tad-data; u (4) ir-rekwiżiti għall-iżvelar rigward l-istrumenti ta’ ffinanzjar strutturati u l-pagamenti perjodiċi ta’ penali.

2. ANALIŻI TAL-PROPOSTA

2.1. Applikabbiltà tal-leġiżlazzjoni dwar il-protezzjoni tad-data (6)

12. Diversi premessi (7) tar-Regolament CRA jsemmu l-Karta tad-Drittijiet Fundamentali, id-Direttiva 95/46/KE u r-Regolament (KE) Nru 45/2001. Madanakollu, għandha tiddaħħal referenza għal-leġiżlazzjoni applikabbli dwar il-protezzjoni tad-data f’Artikolu sostantiv tar-Regolament CRA.

13. Eżempju tajjeb ta’ dispożizzjoni sostantiva bħal din jista’ jinstab fl-Artikolu 22 tal-proposta għal Regolament tal-Parlament Ewropew u tal-Kunsill dwar l-abbuż minn informazzjoni privileġġata u l-manipulazzjoni tas-suq (8), li b’mod espliċitu jipprevedi bħala regola ġenerali li d-Direttiva 95/46/KE u r-Regolament (KE) Nru 45/2001 japplikaw għall-ipproċessar tad-data personali fi ħdan il-qafas tal-proposta. Illum, il-KEPD ħareġ Opinjoni dwar din il-proposta fejn jilqa’ bi ħġaru dan it-tip ta’ dispożizzjoni komprensiva. Madanakollu, il-KEPD jissuġġerixxi li r-referenza għad-Direttiva 95/46/KE tiġi ċċarata billi jiġi speċifikat li d-dispożizzjonijiet se japplikaw skont ir-regoli nazzjonali li jimplimentaw id-Direttiva 95/46/KE.

14. Pereżempju, dan huwa rilevanti fir-rigward tad-diversi dispożizzjonijiet li jikkonċernaw l-iskambji ta’ informazzjoni personali. Dawn id-dispożizzjonijiet huma perfettament leġittimi iżda jridu jiġu applikati b’mod li jkun konsistenti mal-leġiżlazzjoni dwar il-protezzjoni tad-data. Ir-riskju li għandu jiġi evitat b’mod partikolari huwa li dawn jiġu interpretati bħala awtorizzazzjoni ġenerali għall-iskambju ta’ kull tip ta’ data personali. Referenza għal-leġiżlazzjoni dwar il-protezzjoni tad-data, anki fid-dispożizzjonijiet sostantivi, tnaqqas dan ir-riskju b’mod sostanzjali (9).

15. Għaldaqstant, il-KEPD jissuġġerixxi li tiddaħħal dispożizzjoni sostantiva simili bħal fl-Artikolu 22 tal-proposta għal Regolament tal-Parlament Ewropew u tal-Kunsill dwar l-abbuż minn informazzjoni privileġġata u l-manipulazzjoni tas-suq (10), soġġetta għas-suġġerimenti li għamel dwar din il-proposta (11), jiġifieri billi jsir enfasi fuq l-applikabbiltà tal-leġiżlazzjoni eżistenti dwar il-protezzjoni tad-data u tiġi ċċarata r-referenza għad-Direttiva 95/46/KE billi jiġi speċifikat li d-dispożizzjonijiet se japplikaw skont ir-regoli nazzjonali li jimplimentaw id-Direttiva 95/46/KE.

2.2. Skambji ta’ informazzjoni ma’ pajjiżi terzi (12)

16. Il-KEPD jinnota r-referenza għar-Regolament (KE) Nru 45/2001 fl-Artikolu 34.3 tar-Regolament CRA rigward it-trasferiment ta’ data personali lil pajjiżi terzi.

17. Madanakollu, fid-dawl tar-riskji kkonċernati f’dawn it-trasferimenti, il-KEPD jirrakkomanda li jiżdiedu salvagwardji speċifiċi kif sar fl-Artikolu 23 tal-proposta għal Regolament tal-Parlament Ewropew u tal-Kunsill dwar l-abbuż minn informazzjoni privileġġata u l-manipulazzjoni tas-suq. Fl-Opinjoni tal-KEPD dwar din il-proposta, huwa jilqa’ l-użu ta’ dispożizzjoni bħal din li jkun fiha s-salvagwardji xierqa, bħal valutazzjoni ta’ każ b’każ, il-garanzija tal-ħtieġa tat-trasferiment u l-eżistenza ta’ livell adegwat ta’ protezzjoni ta’ data personali fil-pajjiż terz li jirċievi d-data personali.

2.3. Is-setgħa tal-AETS li titlob rekords tat-telefon u tat-traffiku tad-data (13)

2.3.1. Awtorizzazzjoni ġudizzjarja

18. L-Artikolu 23c(1)(e) jistipula li sabiex twettaq il-kompiti tagħha skont dan ir-Regolament, l-AETS tista’ twettaq l-investigazzjonijiet meħtieġa kollha. Għal dan il-għan, l-uffiċjali tagħha u l-persuni l-oħrajn awtorizzati mill-AETS għandhom jingħataw is-setgħa li jitolbu rekords tat-telefon u tat-traffiku tad-data. Minħabba l-kitba ġenerali tagħha, id-dispożizzjoni tqajjem bosta dubji dwar il-kamp ta’ applikazzjoni materjali u personali tagħha. Barra minn hekk, ir-Regolament CRA jeħtieġ awtorizzazzjoni ġudizzjarja minn qabel sabiex l-AETS tkun tista’ titlob aċċess għal rekords tat-telefon u tat-traffiku tad-data f’każ li din tkun meħtieġa skont ir-regoli nazzjonali (14).

19. Ma hemm l-ebda definizzjoni tal-kunċetti ta’ “rekords tat-telefon u tat-traffiku tad-data” fir-Regolament propost. Id-Direttiva 2002/58/KE (issa msejħa, kif emendata mid-Direttiva 2009/136/KE, “id-Direttiva dwar il-Privatezza Elettronika”) tirreferi biss għal “data tat-traffiku” iżda mhux għal “rekords tat-telefon u tat-traffiku tad-data”. Mingħajr dubju, it-tifsira eżatta ta’ dawn il-kunċetti tiddetermina l-impatt li s-setgħa investigattiva tista’ tħalli fuq il-privatezza u l-protezzjoni tad-data tal-persuni kkonċernati. Il-KEPD jissuġġerixxi li tintuża t-terminoloġija li diġà hemm fis-seħħ fid-definizzjoni ta’ “data dwar it-traffiku” fid-Direttiva 2002/58/KE.

20. Data relatata mal-użu ta’ mezzi elettroniċi ta’ komunikazzjoni tista’ tgħaddi firxa wiesgħa ta’ informazzjoni personali, bħall-identità tal-persuni li jagħmlu u li jirċievu t-telefonata, il-ħin u d-dewmien tat-telefonata, in-netwerk użat, il-post ġeografiku tal-utent f’każ ta’ strumenti portabbli, eċċ. Barra minn hekk, ċerta data tat-traffiku relatata mal-użu tal-internet u l-posta elettronika (pereżempju l-lista ta’ webajts li nfetħu) tista’ tikxef dettalji importanti dwar il-kontenut tal-komunikazzjoni. Barra minn hekk, l-ipproċessar ta’ data tat-traffiku huwa f’konflitt mas-segretezza ta’ korrispondenza. Fir-rigward ta’ dan, id-Direttiva 2002/58/KE stabbilixxiet il-prinċipju li d-data tat-traffiku trid titħassar jew titrenda anonima meta ma tibqax meħtieġa aktar għall-finijiet tat-trażmissjoni ta’ komunikazzjoni (15). Skont l-Artikolu 15.1 ta’ din id-Direttiva, l-Istati Membri jistgħu jinkludu derogi fil-leġiżlazzjoni nazzjonali għal skopijiet leġittimi, iżda dawn iridu jkunu meħtieġa, xierqa u proporzjonati fi ħdan soċjetà demokratika għall-kisba ta’ dawn l-iskopijiet (16).

21. Il-KEPD jirrikonoxxi li l-iskopijiet fil-mira tal-Kummissjoni fir-Regolament CRA huma leġittimi. Jifhem il-bżonn għal inizjattivi li għandhom l-għan li jsaħħu s-superviżjoni tas-swieq finanzjarji sabiex tiġi ppreservata s-solidità tagħhom u jiġu protetti aħjar l-investituri u l-ekonomija inġenerali. Madanakollu, is-setgħat investigattivi huma relatati direttament mad-data tat-traffiku, minħabba n-natura potenzjalment intrużiva tagħhom, is-setgħat investigattivi direttament relatati mad-data tat-traffiku jridu jikkonformaw mar-rekwiżiti ta’ ħtieġa u proporzjonalità, jiġifieri jridu jkunu limitati għal dak li huwa xieraq sabiex jiksbu l-għan fil-mira u ma jmorrux lil hinn minn dak li huwa meħtieġ sabiex jiksbuh (17). Għaldaqstant, minn din il-perspettiva, huwa essenzjali li d-dispożizzjonijiet jiġu abbozzati b’mod ċar rigward il-kamp ta’ applikazzjoni personali u materjali tagħhom kif ukoll iċ-ċirkustanzi li fihom u l-kundizzjonijiet li bihom jistgħu jintużaw. Barra minn hekk, għandhom jiġu pprovduti salvagwardji adegwati għal kontra r-riskju ta’ abbuż.

22. L-Artikolu 23c jagħti s-setgħa lill-AETS sabiex twettaq investigazzjonijiet ta’ persuni involuti fl-attivitajiet ta’ klassifikazzjoni tal-kreditu u l-persuni relatati u marbutin mill-qrib u b’mod sostanzjali b’xi mod ieħor mas-CRAs jew l-attivitajiet ta’ klassifikazzjoni tal-kreditu. Skont l-Artikolu 23b, dawn il-persuni fiżiċi jistgħu jintalbu wkoll jipprovdu lill-AETS bl-informazzjoni kollha meqjusa neċessarja.

23. Dawn id-dispożizzjonijiet jimplikaw b’mod ċar li l-iskambji ta’ data personali se jseħħu skont ir-Regolament CRA. Jidher li huwa probabbli -jew tal-inqas ma jistax jiġi eskluż- li r-rekords tat-telefon u tat-traffiku tad-data kkonċernati jinkludu data personali fit-tifsira tad-Direttiva 95/46/KE u r-Regolament (KE) Nru 45/2001 u, sa fejn hija rilevanti, id-Direttiva 2002/58/KE, jiġifieri data relatata mat-telefon u t-traffiku tad-data ta’ persuni fiżiċi identifikati jew identifikabbli (18). Sakemm dan ikun il-każ, għandu jiġi żgurat li jiġu rispettati bis-sħiħ il-kundizzjonijiet għal ipproċessar ġust u legali ta’ data personali, kif stabbilit fid-Direttivi u r-Regolament.

24. Il-KEPD josserva li l-Artikolu 23c(5) jagħmel l-awtorizzazzjoni ġudizzjarja obbligatorja kull meta awtorizzazzjoni bħal din tkun meħtieġa mil-liġi nazzjonali. Madanakollu, il-KEPD iqis li rekwiżit ġenerali għal awtorizzazzjoni ġudizzjarja minn qabel fil-każijiet kollha – indipendentement minn jekk il-liġi nazzjonali teħtieġx dan – ikun ġustifikat minħabba l-intrużività potenzjali tas-setgħa kkonċernata u l-għażla ta’ Regolament bħala l-istrument legali xieraq. Għandu jitqies ukoll li diversi liġijiet tal-Istati Membri jipprevedu garanziji speċjali dwar l-invjolabbiltà tad-dar kontra spezzjonijiet, perkwiżizzjonijiet jew sekwestri sproporzjonati u mhux irregolati bir-reqqa, b’mod partikolari meta dawn isiru minn istituzzjonijiet ta’ natura amministrattiva.

25. Kif iddikkjarat aktar ’il fuq taħt is-sezzjoni 2.1., is-setgħa għall-awtoritajiet superviżorji sabiex jitolbu aċċess għal rekords tat-telefon u tat-traffiku tad-data mhijiex ġdida fil-leġiżlazzjoni Ewropea hekk kif din diġà hija prevista f’diversi direttivi u regolamenti eżistenti li jikkonċernaw is-settur finanzjarju. B’mod partikolari, id-Direttiva dwar l-abbuż tas-suq (19), id-Direttiva MiFID (20), u d-Direttiva dwar il-UCITS (21) kollha fihom dispożizzjonijiet abbozzati b’mod simili. L-istess jgħodd għal numru ta’ proposti reċenti adottati mill-Kummissjoni, b’mod partikolari l-proposti għal Direttiva dwar maniġers ta’ fondi ta’ investiment alternattiv (22), Regolament dwar bejgħ bin-nieqes u ċerti aspetti tas-swaps ta’ inadempjenza tal-kreditu (23) u Regolament dwar l-integrità u t-trasparenza tas-swieq tal-enerġija (24).

26. Fir-rigward ta’ dawn l-istrumenti leġiżlattivi eżistenti u proposti, għandha ssir distinzjoni bejn is-setgħat investigattivi mogħtija lill-awtoritajiet nazzjonali u l-għoti ta' dawn is-setgħat lill-awtoritajiet tal-UE. Diversi strumenti jobbligaw lill-Istati Membri sabiex jagħtu s-setgħa li jitolbu rekords tat-telefon u tat-traffiku tad-data lill-awtoritajiet nazzjonali b’konformità mal-liġi nazzjonali (25). Konsegwentement, l-eżekuzzjoni attwali ta’ dan l-obbligu hija neċessarjament soġġetta għal-liġi nazzjonali inkluża dik li timplimenta d-Direttivi 95/46/KE u 2002/58/KE u liġijiet nazzjonali oħrajn li fihom salvagwardji proċedurali ulterjuri għall-awtoritajiet superviżorji u investigattivi nazzjonali.

27. Ma hemm l-ebda kundizzjoni bħal din fir-Regolament CRA jew fl-istrumenti leġiżlattivi l-oħrajn li tagħti s-setgħa li jitolbu rekords tat-telefon u tat-traffiku tad-data direttament lill-awtoritajiet tal-UE. Konsegwentement, f’dawn il-każijiet hemm rekwiżit saħansitra aktar b’saħħtu sabiex fl-istrument leġiżlattiv innifsu jiġi ċċarat il-kamp ta’ applikazzjoni personali u materjali ta’ din is-setgħa u ċ-ċirkustanzi li fihom u l-kundizzjonijiet li bihom tista’ tintuża u sabiex jiġi żgurat li hemm salvagwardji implimentati għal kontra l-abbuż.

28. L-Artikolu 23c(1)(e) tar-Regolament jagħti s-setgħa lill-AETS sabiex titlob rekords tat-telefon u tat-traffiku tad-data. Kif se jiġi spjegat ulterjorment aktar ’l isfel, il-kamp ta’ applikazzjoni tad-dispożizzjoni u b’mod partikolari, it-tifsira eżatta ta’ “rekords tat-telefon u t-traffiku tad-data” mhijiex ċara.

2.3.2. Id-definizzjoni ta’ “rekords tat-telefon u tad-traffiku tad-data”

29. Id-definizzjoni ta’ “rekords tat-telefon u tat-traffiku tad-data” mhijiex kompletament ċara u għalhekk, trid tiġi ċċarata. Id-dispożizzjoni tista’ tirreferi għal rekords tat-telefon u tat-traffiku tad-data, li s-CRAs huma obbligati jżommu matul l-attivitajiet tagħhom. Madanakollu, ir-Regolament ma jispeċifikax jekk u x’rekords tat-telefon u tat-traffiku tad-data jridu jinġabru mis-CRAs (26). Għaldaqstant, jekk id-dispożizzjoni tirreferi għar-rekords miżmuma mis-CRAs, huwa essenzjali li jiġu definiti bi preċiżjoni l-kategoriji ta’ rekords tat-telefon u tat-traffiku tad-data li jridu jinżammu u li jistgħu jintalbu mill-AETS. B’konformità mal-prinċipju ta’ proporzjonalità, din id-data trid tkun adegwata, rilevanti u mhux eċċessiva fir-rigward tal-iskopijiet superviżorji li hija pproċessata għalihom (27).

30. Preċiżjoni akbar hija meħtieġa b’mod partikolari f’dan il-każ, minħabba l-penali kbar u l-pagamenti perjodiċi tal-penali li s-CRAs u persuni oħrajn (inklużi persuni fiżiċi fir-rigward tal-pagamenti perjodiċi tal-penali) kkonċernati jistgħu jġarrbu għal ksur tar-Regolament (ara l-Artikolu 36a u l-Artikolu 36b).

31. Għandu jiġi osservat ukoll li l-Artikolu 37 msemmi hawn fuq jiddelega lill-Kummissjoni s-setgħa li tadotta emendi li jippermettu lill-Kummissjoni temenda l-Annessi għar-Regolament, li fihom id-dettalji tar-rekwiżiti ta’ żamma tar-rekords imposti fuq l-Aġenziji ta’ klassifikazzjoni tal-kreditu, u għalhekk, indirettament, is-setgħa mogħtija mill-AETS sabiex isir aċċess għar-rekords tat-telefon u tat-traffiku tad-data. L-Artikolu 290 tat-TFUE jistipula li att leġiżlattiv jista’ jiddelega lill-Kummissjoni s-setgħa sabiex tadotta atti mhux leġiżlattivi ta’ applikazzjoni ġenerali biex tissupplimenta jew temenda elementi mhux essenzjali tal-att leġiżlattiv. Skont il-KEPD, il-perimetru eżatt tas-setgħa għal aċċess tad-data tat-traffiku ma jistax jitqies element mhux essenzjali tar-Regoalment. Għaldaqstant, il-kamp ta’ applikazzjoni materjali tagħha għandu jiġi speċifikat direttament fit-test tar-Regolament u mhux differit għal atti ddelegati tal-ġejjieni.

32. Il-KEPD jifhem li l-iskop tal-Artikolu 23c(1)(e) mhuwiex li jippermetti lill-AETS sabiex tagħmel aċċess għal data dwar it-traffiku direttament mill-fornituri tat-telekomunikazzjonijiet. Din tidher li hija l-konklużjoni loġika b’mod partikolari meta jitieħed f’kunsiderazzjoni l-fatt li r-Regolament qatt ma jirreferi għad-data miżmuma minn fornituri tat-telekomunikazzjonijiet jew għar-rekwiżiti stabbilit mid-Direttiva dwar il-Privatezza Elettronika kif imsemmi fil-paragrafu 36 aktar ’il fuq (28). Għaldaqstant, għall-finijiet ta’ ċarezza, jirrakkomanda li din il-konklużjoni ssir aktar espliċita fl-Artikolu 23c tar-Regolament CRA billi tiġi eskluża d-data dwar it-traffiku miżmuma mill-fornituri tat-telekomunikazzjonijiet.

33. Madanakollu, jekk jiġi previst dritt ta’ aċċess għad-data dwar it-traffiku direttament mill-fornituri tat-telekomunikazzjonijiet, il-KEPD għandu dubji serji dwar il-ħtieġa u l-proporzjonalità ta’ dritt bħal dan u għaldaqstant, jirrakkomanda li dritt bħal dan jiġi eskluż b’mod espliċitu.

2.3.3. Aċċess għal data personali

34. L-Artikolu 23c(1)(e) ma jindikax iċ-ċirkustanzi li fihom u l-kundizzjonijiet li bihom jista’ jintalab aċċess. Lanqas ma jipprevedi garanziji jew salvagwardji proċedurali importanti kontra r-riskju tal-abbużi. Fil-paragrafi li ġejjin, il-KEPD se jagħmel suġġerimenti konkreti f’din id-direzzjoni.

35. L-Artikolu 23c(1) jiddikkjara li l-AETS tista’ titlob aċċess għar-rekords tat-telefon u tat-traffiku tad-data sabiex twettaq id-dmirijiet skont ir-Regolament CRA. Skont il-KEPD, iċ-ċirkustanzi u l-kundizzjonijiet għall-użu ta’ setgħa bħal din għandhom ikunu definiti b’mod aktar ċar. Il-KEPD jirrakkomanda li jiġi limitat l-aċċess għar-rekords tat-telefon u tat-traffiku tad-data għal ksur identifikat b’mod speċifiku u serju tar-regolament propost u fil-każijiet fejn jeżisti suspett raġonevoli (li għandu jiġi sostnut minn provi inizjali konkreti) li jkun twettaq ksur. Limitazzjoni bħal din hija partikolariment importanti wkoll sabiex jiġi evitat milli s-setgħa tal-aċċess jintuża għal finijiet ta’ operazzjonijiet ta’ phishing jew estrazzjoni ta’ data jew għal skopijiet differenti.

36. Barra minn hekk, il-KEPD jirrakkomanda l-introduzzjoni tar-rekwiżit għall-AETS li titlob rekords tat-telefon u tat-traffiku tad-data permezz ta’ deċiżjoni formali, fejn tispeċifika l-bażi legali u l-iskop tat-talba u x’informazzjoni hija meħtieġa, il-perjodu ta’ żmien li fih l-informazzjoni trid tiġi pprovduta kif ukoll id-dritt tad-destinatarju li jkollu d-deċiżjoni reveduta mill-Qorti tal-Ġustizzja.

2.4. Dispożizzjonijiet li jikkonċernaw l-iżvelar tal-informazzjoni

2.4.1. Informazzjoni li tikkonċerna strumenti finanzjarji strutturati

37. Fil-proposta attwali għal emendi għar-Regolament CRA (29), l-Artikolu 8a propost rigward l-informazzjoni dwar strumenti ta’ ffinanzjar strutturati jiddikkjara li l-emittent, l-oriġinatur jew l-isponser ta’ strument ta’ ffinanzjar strutturat għandhom jiżvelaw lill-pubbliku dik l-informazzjoni dwar il-kwalità tal-kreditu u l-prestazzjoni tal-assi sottostanti individwali tal-istrument ta’ ffinanzjar strutturat, l-istruttura tat-tranżazzjoni ta’ titolizzazzjoni, il-flussi ta’ flus u kwalunkwe kollateral li jappoġġja skopertura ta’ titolizzazzjoni kif ukoll kwalunkwe informazzjoni li hija meħtieġa għall-kondotta komprensiva u simulazzjonijiet ta’ kriżi mgħarrfa sew dwar il-flussi ta’ flus u l-valuri tal-kollaterali li jappoġġjaw l-iskoperturi sottostanti. L-obbligu li tiġi ddivulgata l-informazzjoni ma għandux jestendi għall-forniment ta’ din l-informazzjoni li jkun jikser dispożizzjonijiet statutorji li jirregolaw il-protezzjoni tal-kunfidenzjalità tas-sorsi ta’ informazzjoni jew l-ipproċessar ta’ data personali.

38. Dan l-Artikolu għandu fil-mira tiegħu l-emittent, l-oriġinatur u l-isponser ta’ strument ta’ ffinanzjar strutturat. Il-KEPD jilqa’ li, fil-proposta attwali għall-emendi għar-Regolament CRA, l-Artikolu 8a propost jintroduċi li l-obbligu ta’ żvelar tal-informazzjoni lill-pubbliku ma għandux jestendi għall-forniment ta’ informazzjoni bħal din li jkun jikser dispożizzjonijiet statutorji li jirregolaw il-protezzjoni tal-kunfidenzjalità tas-sorsi ta’ informazzjoni jew l-ipproċessar ta’ data personali.

39. Fl-opinjoni tal-KEPD, dan il-mod ta’ kif jiġu enfasizzati s-salvagwaradji offruti mil-liġijiet li jirregolaw l-ipproċessar ta’ data personali huwa pass fid-direzzjoni t-tajba, iżda b’konformità mar-rakkomandazzjonijiet li saru aktar ’il fuq, għandha ssir referenza ċara u espliċita f’Artikolu sostantiv tar-Regolament CRA għar-regoli nazzjonali li jimplimentaw id-Direttiva 95/46/KE.

2.4.2. Informazzjoni li tikkonċerna l-pagamenti perjodiċi ta’ penali (30)

40. L-Artikolu 36d tar-Regolament CRA jiddikkjara li l-AETS għandha tiżvela lill-pubbliku kwalunkwe pagament perjodiku ta’ penali li jkun ġie impost sakemm dan l-iżvelar lill-pubbliku ma jxekkilx b’mod serju s-swieq finanzjarji jew tikkaġuna ħsara sproporzjonata lill-partijiet involuti.

41. Skont l-Artikolu 36b u l-Artikolu 23b(1), persuni involuti fl-attivitajiet ta’ klassifikazzjoni tal-kreditu u l-persuni relatati jew marbutin mill-qrib jew b’mod sostanzjali b’xi mod ieħor mas-CRAs jew mal-attivitajiet ta’ klassifikazzjoni tal-kreditu jistgħu jkunu soġġetti għal pagamenti perjodiċi ta’ penali.

42. Għalhekk, ir-Regolament CRA jagħti s-setgħa lill-AETS sabiex timponi sanzjonijiet, mhux biss fuq istituzzjonijiet ta’ kreditu, iżda anki fuq l-individwi materjalment responsabbli mill-ksur. F’dan il-kuntest, l-Artikolu 36d jobbliga lill-AETS sabiex tippubblika kull pagament perjodiku ta’ penali għal ksur tar-Regolament propost.

43. Il-pubblikazzjoni ta’ sanzjonijiet tikkontribwixxi għal deterrenza akbar, peress li l-atturi attwali jew potenzjali ta’ reat jkunu skoraġġiti milli jwettqu reati sabiex jevitaw ħsara lir-reputazzjoni tagħhom. Bl-istess mod, iżżid it-trasparenza, peress li l-operaturi tas-suq isiru konxji li jkun twettaq ksur minn persuna partikolari. Dan l-obbligu huwa mitigat biss fejn il-pubblikazjoni tkun tikkawża ħsara sproporzjonata għall-partijiet involuti, u f’dan il-każ l-awtoritajiet kompetenti għandhom jippubblikaw is-sanzjonijiet fuq bażi anonima.

44. Il-KEPD mhuwiex konvint li l-pubblikazzjoni obbligatorja tas-sanzjonijiet, kif inhi mfassla bħalissa, tissodisfa r-rekwiżiti tal-liġi dwar il-protezzjoni tad-data kif iċċarati mill-Qorti tal-Ġustizzja fis-sentenza Schecke (31). Huwa tal-fehma li l-iskop, il-ħtieġa u l-proporzjonalità tal-miżura mhumiex stabbiliti b’mod suffiċjenti u li, fi kwalunkwe każ, għandu jiġi pprovdut għal salvagwardji adegwati għal kontra r-riskji għad-drittijiet tal-individwi.

2.4.3. Ħtieġa u proporzjonalità tal-pubblikazzjoni obbligatorja tas-sanzjonijiet

45. Fis-sentenza Schecke, il-Qorti tal-Ġustizzja ħassret id-dispożizzjonijiet ta’ Regolament tal-Kunsill u ta’ Regolament tal-Kummissjoni li jipprevedu l-pubblikazzjoni obbligatorja tal-informazzjoni li tikkonċerna l-benefiċjarji ta’ fondi agrikoli, inklużi l-identità tal-benefiċjarji u l-ammonti rċivuti. Il-Qorti ddeċidiet li din il-pubblikazzjoni kkostitwixxiet l-ipproċessar ta’ data personali li taqa’ taħt l-Artikolu 8(2) tal-Karta Ewropea tad-Drittijiet Fundamentali (il-“Karta”) u għaldaqstant, ikkostitwixxiet interferenza mad-drittijiet rikonoxxuti mill-Artikoli 7 u 8 tal-Karta.

46. Wara li analizzat li “d-derogi għall-protezzjoni tad-data personali u l-limitazzjonijiet tagħha għandhom jiġu applikati biss sa fejn dan ikun assolutament meħtieġ”, il-Qorti kompliet tanalizza l-iskop tal-pubblikazzjoni u l-proporzjonalità tagħha. Ikkonkludiet li ma kien hemm xejn x’juri li, meta adottaw il-leġiżlazzjoni kkonċernata, il-Kunsill u l-Kummissjoni ħadu f’kunsiderazzjoni metodi ta’ pubblikazzjoni tal-informazzjoni li jkunu konsistenti mal-għan ta’ pubblikazzjoni bħal din filwaqt li fl-istess ħin jikkawżaw inqas interferenza ma’ dawn il-benefiċjarji.

47. L-Artioklu 36d tar-Regolament CRA jidher li huwa affettwat mill-istess nuqqasijiet li l-ECJ xeħtet dawl fuqhom fis-sentenza Schecke. Għandu jitqies li għall-valutazzjoni tal-konformità mar-rekwiżiti għall-protezzjoni tad-data ta’ dispożizzjoni li teħtieġ żvelar pubbliku ta’ informazzjoni personali, huwa ta’ importanza kruċjali li jkun hemm skop ċar u definit sew li l-pubblikazzjoni prevista beħsiebha taqdi. Huwa biss bi skop ċar u definit sew li jkun jista’ jiġi valutat jekk il-pubblikazzjoni ta’ data personali involuta hijiex verament meħtieġa u proporzjonata (32).

48. Għaldaqstant, il-KEPD għandu l-impressjoni li l-iskop, u konsegwentement, il-ħtieġa, ta’ din il-miżura mhumiex stabbiliti b’mod ċar. Il-premessi tar-Regolament CRA huma siekta dwar dawn il-kwistjonijiet. Jekk l-iskop ġenerali huwa li tiżdied id-deterrenza, jidher li l-Kummissjoni missha spjegat, pereżempju, għalfejn ma kinux ikunu biżżejjed penali finanzarji akbar (jew sanzjonijiet oħrajn li ma jwasslux għall-pubblikazzjoni tal-isem u ċ-ċanfir pubbliku).

49. Barra minn hekk, kellhom jitqiesu metodi inqas intrużivi, bħal pubblikazzjoni limitata għal CRAs jew pubblikazzjoni li għandha tiġi deċiża fuq bażi ta’ każ b’każ. B’mod partikolari, din l-aħħar għażla tkun tidher li prima facie hija soluzzjoni aktar proporzjonata.

50. Madanakollu, fil-fehma tal-KEPD, il-possibbiltà li l-każ jiġi valutat fid-dawl ta’ ċirkustanzi speċifiċi trendi din is-soluzzjoni aktar proporzjonata u għaldaqstant, hija għażla ppreferuta meta mqabbla mal-pubblikazzjoni obbligatorja fil-każijiet kollha. Din id-diskrezzjoni, pereżempju, tkun tippermetti lill-AETS sabiex tevita l-pubblikazzjoni f’każijiet ta’ ksur inqas serju, fejn il-ksur ma jkun ikkawża l-ebda dannu importanti, fejn il-parti tkun uriet attitudni kooperattiva, eċċ.

2.4.4. Il-kwistjoni ta’ salvagwardji adegwati

51. Ir-Regolament CRA missu ppreveda salvagwardji adegwati sabiex jiżgura bilanċ ġust bejn l-interessi differenti kkonċernati. L-ewwel nett, is-salvagwardji huma meħtieġa fir-rigward tad-dritt tal-persuni kkonċernati sabiex jappellaw u tal-preżunzjoni tal-innoċenza. F’dan ir-rigward, missha ġiet inkluża lingwa speċifika fit-test tal-Artikolu 36d, sabiex l-AETS tkun obbligata tieħu miżuri aktar xierqa fir-rigward taż-żewġ sitwazzjonijiet fejn id-deċiżjoni tkun soġġetta għal appell u fejn eventwalment titħassar minn qorti (33).

52. It-tieni nett, ir-Regolament CRA għandu jiżgura li d-drittijiet tas-suġġetti tad-data jiġu rispettati b’mod proattiv. Il-KEPD japprezza l-fatt li r-Regolament CRA jipprevedi l-possibbiltà li l-pubblikazzjoni tiġi eskluża f’każijiet fejn din tkun tikkawża ħsara sproporzjonata. Madanakollu, approċċ proattiv għandu jimplika li s-suġġetti tad-data jiġu mgħarrfa minn qabel bil-fatt li se tiġi ppublikata deċiżjoni li tissanzjonahom, u li huma għandhom id-dritt li joġġezzjonaw skont l-Artikolu 14 tad-Direttiva 95/46/KE fuq il-bażi ta’ raġunijiet leġittimi aċċettabbli (34).

53. It-tielet, filwaqt li r-Regolament CRA ma jispeċifikax il-mezz li bih l-informazzjoni għandha tiġi ppubblikata, fil-prattika, huwa immaġinabbli li f’ħafna mill-Istati Membri l-pubblikazzjoni sseħħ fuq l-Internet. Il-pubblikazzjonijiet fuq l-Internet iqajmu kwistjonijiet u riskji speċifiċi li b’mod partikolari jikkonċernaw il-ħtieġa li jiġi żgurat li l-informazzjoni ma tinżammx online għal żmien itwal milli huwa meħtieġ u li d-data ma tkunx tista’ tiġi manipolata jew mbagħbsa. L-użu ta’ muturi ta’ riċerka esterni jinvolvi anki r-riskju li l-informazzjoni tittieħed barra mill-kuntest tagħha u tgħaddi minn ġewwa u barra l-internet b’modi li mhux faċilment jistgħu jiġu kkontrollati (35).

54. Fir-rigward ta’ dan li ntqal hawn fuq, hemm bżonn li l-AETS tiġi obbligata tiżgura li data personali tal-persuni kkonċernati tinżamm online għal perjodu ta’ żmien raġonevoli biss, u wara dan iż-żmien din titħassar b’mod sistematiku (36). Barra minn hekk, l-Istati Membri għandhom ikunu meħtieġa jiżguraw li jkunu implimentati miżuri u salvagwardji ta’ sigurtà adegwati, b’mod partikolari sabiex jipproteġuhom minn riskji relatati mal-użu ta’ muturi ta’ riċerka esterni (37).

2.4.5. Konklużjoni rigward id-divulgazzjoni ta’ informazzjoni rigward pagamenti perjodiċi ta’ penali

55. Il-KEPD huwa tal-fehma li d-dispożizzjoni dwar il-pubblikazzjoni obbligatorja tal-pagamenti perjodiċi ta’ penali -kif inhi abbozzata bħalissa- ma tikkonfromax mad-drittijiet fundamentali għall-privatezza u l-protezzjoni tad-data. Il-leġiżlatur għandu jivvaluta bir-reqqa l-bżonn tas-sistema proposta u jivverifika jekk l-obbligu ta’ pubblikazzjoni jmurx lil hinn minn dak li huwa meħtieġ sabiex jikseb l-għan tal-interess pubbliku fil-mira u jekk hemmx miżuri inqas restrittivi sabiex jikseb l-istess għan. Soġġett għar-riżultat ta’ dan it-test tal-proporzjonalità, l-obbligu ta’ pubblikazzjoni għandu jkun appoġġjat minn salvagwardji adegwati fi kwalunkwe każ sabiex jiġi żgurat ir-rispett tal-preżunzjoni ta’ innoċenza, id-dritt tal-persuni kkonċernati sabiex joġġezzjonaw, is-sigurtà/il-preċiżjoni tad-data u t-tħassir tagħha wara perjodu ta’ żmien adegwat.

3. KONKLUŻJONIJIET

56. Il-KEPD jagħmel ir-rakkomandazzjonijiet li ġejjin: — tiddaħħal dispożizzjoni sostantiva fir-Regolament CRA bil-kliem li ġej: “Fir-rigward tal-ipproċessar ta’ data personali mwettaq mill-Istati Membri fi ħdan il-qafas ta’ dan ir-Regolament, l-awtoritajiet kompetenti u l-awtoritajiet kompetenti settorjali għandhom japplikaw id-dispożizzjonijiet tar-regoli nazzjonali li jimplimentaw id-Direttiva 95/46/KE. Fir-rigward tal-ipproċessar ta’ data personali mwettaq mill-AETS fi ħdan il-qafas ta’ dan ir-Regolament, l-AETS għandha tikkonforma mad-dispożizzjonijiet tar-Regolament (KE) Nru 45/2001” — jiżdiedu salvagwardji speċifiċi mal-Artikolu 34 tar-Regolament CRA, kif sar fl-Artikolu 23 tal-proposta għal Regolament tal-Parlament Ewropew u tal-Kunsill dwar l-abbuż minn informazzjoni privileġġata u l-manipulazzjoni tas-suq. Fl-Opinjoni tal-KEPD dwar din il-proposta, huwa jilqa’ l-użu ta’ dispożizzjoni bħal din li fiha s-salvagwardji xierqa, bħall-valutazzjoni ta’ każ b’każ, l-iżgurar tal-ħtieġa tat-trasferiment u l-eżistenza ta’ livell adegwat ta’ protezzjoni ta’ data personali fil-pajjiż terz li jirċievi data personali; — jiġu speċifikati b’mod ċar il-kategoriji tar-rekords tat-telefon u tat-traffiku tad-data li s-CRAs huma meħtieġa jżommu u/jew jipprovdu lill-AETS. Din id-data trid tkun adegwata, rilevanti u mhux eċċessiva fir-rigward tal-iskop li hija pproċessata għalih; — jiġi stipulat b’mod espliċitu li l-aċċess għar-rekords tat-telefon u t-traffiku tad-data minn fornituri tat-telekomunikazzjoni huwa eskluż; — jiġi limitat l-aċċess għal rekords tat-telefon u tat-traffiku tad-data għal ksur identifikat u serju tar-regolament propost u f’każijiet fejn ikun jeżisti suspett raġonevoli (li għandu jkun appoġġjat minn provi inizjali konkreti) li jkun twettaq ksur; — tiġi valutata l-ħtieġa tas-sistema proposta għall-pubblikazzjoni obbligatorja tal-pagamenti perjodiċi ta’ penali u jiġi verifikat jekk l-obbligu ta’ pubblikazzjoni jmurx lil hinn minn dak li huwa meħtieġ sabiex jinkiseb l-għan ta’ interess pubbliku fil-mira u jekk hemmx miżuri inqas restrittivi sabiex jinkiseb l-istess għan. Soġġett għall-eżitu ta’ dan it-test tal-proporzjonalità, l-obbligu ta’ pubblikazzjoni għandu jiġi appoġġjat minn salvagwardji adegwati fi kwalunkwe każ sabiex jiġi żgurat ir-rispett tal-preżunzjoni ta’ innoċenza, id-dritt tal-persuni kkonċernati sabiex joġġezzjonaw, is-sigurtà/il-preċiżjoni tad-data u t-tħassir tagħha wara perjodu ta’ żmien adegwat.

Magħmul fi Brussell, l-10 ta’ Frar 2012. Giovanni BUTTARELLI Assistent Kontrollur Ewropew għall-Protezzjoni tad-Dejta

(1) ĠU L 281, 23.11.1995, p. 31.

(2) ĠU L 8, 12.1.2001, p. 1.

(3) COM(2011) 747.

(4) Ir-Regolament (UE) Nru 513/2011, li daħal fis-seħħ fl-1 ta’ Ġunju 2011.

(5) Ara, b’mod partikolari, l-Artikoli 23 u 27 tar-Regolament CRA.

(6) Ara wkoll l-Opinjonijiet reċenti tal-KEPD dwar il-pakket leġiżlattiv dwar ir-reviżjoni tal-leġiżlazzjoni bankarja (Sezzjoni 2.1), is-swieq fl-istrumenti finanzjarji (MIFID/MIFIR) (Sezzjoni 2.1) u l-abbuż tas-suq (Sezzjoni 2.1).

(7) Ara l-premessi 8, 33 u 34 tar-Regolament CRA.

(8) COM(2011) 651.

(9) Ir-Regolament CRA fih dispożizzjonijiet li jippermettu jew jeħtieġu lill-awtoritajiet kompetenti u lill-awtoritajiet kompetenti settorjali sabiex jiskambjaw informazzjoni bejniethom jew mal-AETS. B’mod partikolari, l-Artikolu 27 tar-Regolament jeħtieġ li l-AETS, l-awtoritajiet kompetenti settorjali u l-awtoritajiet kompetenti jipprovdu lil xulxin bl-informazzjoni meħtieġa għall-finijiet ta’ twettiq tal-kompiti tagħhom skont ir-Regolament. Barra minn hekk, l-Artikolu 23c jagħti s-setgħa lill-AETS sabiex twettaq investigazzjonijiet tal-persuni involuti fl-attivitajiet ta’ klassifikazzjoni tal-kreditu u l-persuni relatati u marbutin mill-qrib u b’mod sostanzjali b’xi mod ieħor mas-CRAs jew mal-attivitajiet ta’ klassifikazzjoni tal-kreditu. Skont l-Artikolu 23b, dawn il-persuni fiżiċi jistgħu jintalbu wkoll jipprovdu lill-AETS bl-informazzjoni kollha meqjusa bħala neċessarja. Dawn id-dispożizzjonijiet jimplikaw b’mod ċar li l-iskambji ta’ data personali se jseħħu skont ir-Regolament CRA.

(10) Il-proposta tal-Kummissjoni għal Regolament tal-Parlament Ewropew u tal-Kunsill dwar l-abbuż minn informazzjoni privileġġata u l-manipulazzjoni tas-suq, COM(2011) 651.

(11) Ara l-Opinjoni tal-KEPD tal-10 ta’ Frar 2012 dwar l-abbuż minn informazzjoni privileġġata u l-manipulazzjoni tas-suq, COM(2011) 651.

(12) Ara wkoll l-Opinjonijiet reċenti tal-KEPD dwar il-pakket leġiżlattiv dwar ir-reviżjoni tal-leġiżlazzjoni bankarja (Sezzjoni 2.2), is-swieq fl-istrumenti finanzjarji (MIFID/MIFIR) (Sezzjoni 2.8) u l-abbuż tas-suq (Sezzjoni 2.5).

(13) Ara wkoll l-Opinjonijiet reċenti tal-KEPD dwar is-swieq fl-istrumenti finanzjarji (MIFID/MIFIR) (Sezzjoni 2.3) u l-abbuż tas-suq (Sezzjoni 2.3.2).

(14) L-Artikolu 23c(5).

(15) Ara l-Artikolu 6 (1) tad-Direttiva 2002/58/KE (ĠU L 201, 31.7.2002, p. 37).

(16) L-Artikolu 15.1 tad-Direttiva 2002/58/KE jistipula li restrizzjoni bħal din trid “tikkostitwixxi miżura neċessarja, xierqa u proporzjonata f'soċjeta’ demokratika biex tiġi salvagwardjata s-sigurtà nazzjonali (i.e. is-sigurtà tal-Istat), id-difiża, is-sigurtà pubblika, u l-prevenzjoni, investigazzjoni, skoperta u prosekuzzjoni ta’ reati kriminali jew ta' użu mhux awtorizzat tas-sistema ta’ komunikazzjoni elettronika, kif imsemmi fl-Artikolu 13(1) tad-Direttiva 95/46/KE. Għal dan l-iskop, l-Istati Membri jistgħu, inter alia, jadottaw miżuri leġislativi li jipprevedu ż-żamma tal-informazzjoni għal perjodu limitat iġġustifikat għarr-raġunijiet stabbiliti f’dan il-paragrafu (…)”.

(17) Ara, eż., Il-Kawżi Magħquda C-92/09 u C-93/09, Volker und Markus Schecke GbR (C-92/09), Hartmut Eifert (C-92/09) v. Land Hessen, għandhom mhux ippubblikati fil-Ġabra, punt 74.

(18) Normalment, l-impjegati li jistgħu jiġu imputati lilhom ir-rekords tat-telefon u tad-data tat-traffiku kif ukoll id-destinatarji u l-utenti kkonċernati l-oħrajn.

(19) Id-Direttiva 2003/6/KE tal-Parlament Ewropew u tal-Kunsill tat-28 ta’ Jannar 2003 dwar insider dealing u manipulazzjoni tas-suq (abbuż tas-suq) (ĠU L 96, 12.4.2003, p. 16).

(20) Id-Direttiva 2004/39/KE tal-Parlament Ewropew u tal-Kunsill tal-21 ta’ April 2004 dwar is-swieq fl-istrumenti finanzjarji li temenda d-Direttivi tal-Kunsill 85/611/KEE u 93/6/KEE u d-Direttiva 2000/12/KE tal-Parlament Ewropew u tal-Kunsill u li tħassar id-Direttiva tal-Kunsill 93/22/KEE (ĠU L 145, 30.4.2004, p. 1).

(21) Id-Direttiva 2009/65/KE tal-Parlament Ewropew u tal-Kunsill tat-13 ta’ Lulju 2009 dwar il-koordinazzjoni ta’ liġijiet, regolamenti u dispożizzjonijiet amministrattivi fir-rigward tal- impriżi ta’ investiment kollettiv f’titoli trasferibbli (UCITS) (ĠU L 302, 17.11.2009, p. 32).

(22) Proposta tat-30 ta’ April 2009 għal Direttiva tal-Parlament Ewropew u tal-Kunsill dwar Maniġers ta’ Fondi ta’ Investiment Alternattiv u li temenda d-Direttivi 2004/39/KE u 2009/65/KE, COM(2009) 207.

(23) Proposta tal-15 ta’ Settembru 2010 għal Regolament tal-Parlament Ewropew u tal-Kunsill dwar Bejgħ bin-Nieqes u ċerti aspetti tas-Swaps ta' Inadempjenza tal-Kreditu, COM(2010) 482.

(24) Regolament tal-Parlament Ewropew u tal-Kunsill dwar l-integrità u t-trasparenza tas-swieq tal-enerġija, COM(2010) 726.

(25) Ara, pereżempju, l-Artikolu 12(2) tad-Direttiva dwar l-abbuż tas-suq imsemmija fin-nota 20 f’qiegħ il-paġna. Ara wkoll l-Artikolu 50 tad-Direttiva MiFID, imsemmija fin-nota f’qiegħ il-paġna 21.

(26) L-espressjoni “rekords tat-telefon u tat-traffiku tad-data” tista’ potenzjalment tinkludi varjetà wiesgħa ta’ informazzjoni, inklużi d-dewmien, il-ħin u l-volum ta’ komunikazzjoni, il-protokoll użat, il-post tat-tagħmir terminali ta’ min jibgħat jew jirċievi, in-netwerk li fuqu oriġinat u ntemmet il-komunikazzjoni, il-bidu, it-tmiem jew id-dewmien ta’ konnessjoni jew anki l-lista ta’ websajts li nfetħu u l-kontenut tal-komunikazzjonijiet infushom f’każ li huma rreġistrati. Sakemm din tkun relatata ma’ persuni fiżiċi identifikati jew identifikabbli, din l-informazzjoni kollha tikkostitwixxi data personali.

(27) Ara l-Artikolu 6(1)(c) tad-Direttiva 95/46/KE u l-Artikolu 4(1)(c) tar-Regolament (KE) Nru 45/2001. Għandu jiġi kkunsidrat ukoll jekk jistgħux jitfasslu salvagwardji speċifiċi sabiex jiġi evitat milli data li tikkonċerna użu ġenwinament privat tinqabax u tiġix ipproċessata.

(28) Kif intqal, id-Direttiva dwar il-Privatezza Elettronika tistabbilixxi l-prinċipju ġenerali li d-data dwar it-traffiku trid titħassar jew issir anonima meta din ma tkunx meħtieġa aktar għall-iskop tat-trażmissjoni ta’ komunikazzjoni. Data bħal din tista’ tiġi pproċessata ulterjorment biss għall-iskop ta’ fatturar u ta’ ħlasijiet ta’ interkonnessjoni u sa tmiem il-perjodu li matulu jista’ jiġi kkontestat legalment il-kont jew jinkiseb il-ħlas. Kwalunkwe deroga għal dan il-prinċipju trid tkun meħtieġa, xierqa u proprozjonata fi ħdan soċjetà demokratika għall-finijiet ta’ ordni pubblika speċifiċi (jiġifieri sabiex tiġi salvagwardjata s-sigurtà nazzjonali (jiġifieri s-sigurtà tal-Istat), id-difiża, is-sigurtà pubblika jew il-prevenzjoni, l-investigazzjoni, id-detezzjoni u l-prosekuzzjoni ta’ reati jew ta’ użu mhux awtorizzat tas-sistemi elettroniċi ta’ komunikazzjoni).

(29) COM(2011) 747.

(30) Ara wkoll l-Opinjonijiet reċenti tal-KEPD dwar il-pakket leġiżlattiv dwar ir-reviżjoni tal-leġiżlazzjoni bankarja (Sezzjoni 2.4), is-swieq fl-istrumenti finanzjarji (MIFID/MIFIR) (Sezzjoni 2.5) u l-abbuż tas-suq (Sezzjoni 2.6).

(31) Kawżi Magħquda C-92/09 u C-93/09, Schecke, paragrafi 56-64.

(32) F’dan ir-rigward, ara wkoll l-Opinjoni tal-KEPD tal-15 ta’ April 2011 dwar ir-regoli finanzjarji applikabbli għall-baġit annwali tal-Unjoni (ĠU C 215, 21.7.2011, p. 13).

(33) Pereżempju, il-miżuri li ġejjin jistgħu jittieħdu f’kunsiderazzjoni mill-awtoritajiet nazzjonali: jissospendu l-pubblikazzjoni sakemm l-appell jiġi miċħud jew, kif inhu suġġerit fir-rapport dwar il-valutazzjoni tal-impatt, jindikaw b’mod ċar li d-deċiżjoni għadha soġġetta għal appell u li l-individwu huwa preżunt innoċenti sakemm id-deċiżjoni ssir finali, jippubblikaw rettifika f’każijiet fejn id-deċiżjoni titħassar minn qorti.

(34) Ara l-Opinjoni tal-KEPD tal-10 ta’ April 2007 dwar il-finanzjament tal-politika agrikola komuni (ĠU C 134, 16.6.2007, p. 1).

(35) F’dan ir-rigward, ara d-dokument ippubblikat mid-DPA Taljana Personal Data As Also Contained in Records and Documents by Public Administrative Bodies: Guidelines for Their Processing by Public Bodies in Connection with Web-Based Communication and Dissemination, (Data Personali kif Tinsab Ukoll fir-Rekords u d-Dokumenti f’Korpi Amministrattivi Pubbliċi: Linji Gwida għall-Ipproċessar Tagħha minn Korpi Pubbliċi b’Rabta mal-Komunikazzjoni u t-Tixrid Ibbażati fuq l-Internet) disponibbli fuq il-websajt tad-DPA Taljana, http://www.garanteprivacy.it/garante/doc.jsp?ID=1803707

(36) Dan it-tħassib huwa marbut ukoll mad-dritt aktar ġenerali li s-suġġett tad-data jintesa, li l-inklużjoni tiegħu fil-qafas leġiżlattiv ġdid għall-protezzjoni tad-data personali qed tiġi diskussa.

(37) Dawn il-miżuri u s-salvagwardji jistgħu jikkonstistu, pereżempju, fl-esklużjoni tal-indiċjar tad-data permezz ta’ muturi ta’ riċerka esterni.